প্রধানমন্ত্রীরদপ্তর
জাতীয় রোজগার মেলায় প্রধানমন্ত্রীর ভাষণ
বিভিন্ন সরকারি দপ্তর ও সংস্থায় নবনিযুক্তদের প্রায় ৭১ হাজার নিয়োগপত্র প্রদান
“গত ৯ বছরে সরকার নিয়োগের ক্ষেত্রে দ্রুততা, স্বচ্ছতা এবং নিরপেক্ষতাকে অগ্রাধিকার দিয়েছে”
নয়াদিল্লি, ১৬ মে, ২০২৩
প্রধানমন্ত্রী শ্রী নরেন্দ্র মোদী আজ ভিডিও কনফারেন্সের মাধ্যমে জাতীয় রোজগার মেলায় ভাষণ দেন এবং বিভিন্ন সরকারি দপ্তর ও সংস্থায় নবনিযুক্তদের প্রায় ৭১ হাজার নিয়োগপত্র প্রদান করেন।
তাঁর ভাষণে প্রধানমন্ত্রী নবনিযুক্তদের এবং তাঁদের পরিবারের সদস্যদের শুভেচ্ছা জানান। সেইসঙ্গে গুজরাটে সম্প্রতি অনুষ্ঠিত রোজগার মেলা এবং আসামের আসন্ন মেলার কথা উল্লেখ করেন। নিয়োগ প্রক্রিয়ায় জটিলতার কথা উল্লেখ করে শ্রী মোদী বলেন, আগে যেখানে স্টাফ সিলেকশন বোর্ড ১৫-১৮ মাস সময় নিত, এখন তা কমে ৬-৮ মাসে দাঁড়িয়েছে। অনলাইন ব্যবস্থা চালু এবং নথিপত্রের স্ব-প্রত্যয়নের ফলে নিয়োগ প্রক্রিয়া অনেক সহজ হয়েছে বলে তিনি জানান। প্রধানমন্ত্রী আরও বলেন, গ্রুপ- ‘সি’ ও গ্রুপ – ‘ডি’ পদে নিয়োগের ক্ষেত্রে ইন্টারভিউ তুলে দেওয়া হয়েছে। এর ফলে গোটা প্রক্রিয়ায় স্বজনপোষণ বন্ধ করা সম্ভব হয়েছে।
প্রধানমন্ত্রী বলেন যে ৯ বছর আগে আজকের দিনে লোকসভা নির্বাচনের ফল ঘোষণা করা হয়েছিল। সেদিনের উদ্দীপনার কথা স্মরণ করিয়ে দিয়ে শ্রী মোদী বলেন, ‘সবকা সাথ, সবকা বিকাশ’ এখন ‘বিকশিত ভারত’ গড়ে তোলার জন্য কাজ করছে।
প্রধানমন্ত্রী জানান যে গত ৯ বছরে সরকার ৩৪ লক্ষ কোটি টাকা মূলধনী ব্যয় করেছে। এ বছরের বাজেটেও ১০ লক্ষ কোটি টাকা মূলধনী ব্যয় বরাদ্দ করা হয়েছে। এই টাকা নতুন মহাসড়ক, নতুন বিমানবন্দর, নতুন রেলপথ, সেতু প্রভৃতির মতো আধুনিক পরিকাঠামো গড়ে তোলার কাজে খরচ করা হবে। এর ফলে, দেশে অনেক নতুন কর্মসংস্থান হবে বলে মন্তব্য করেন তিনি।
শ্রী মোদী জানান, গত ৯ বছরে ৪০ হাজার কিলোমিটার রেলপথের বৈদ্যুতিকরণ করা হয়েছে, যেখানে আগের সাত দশকে মাত্র ২০ হাজার কিলোমিটার রেলপথে এই কাজ হয়েছিল। তিনি বলেন, ২০১৪ সালের আগে ৪ লক্ষ কিলোমিটারেরও কম গ্রামীণ রাস্তা তৈরি করা হয়েছিল এখন তা বেড়ে ৭.২৫ লক্ষ কিলোমিটারে দাঁড়িয়েছে। ২০১৪ সালে দেশে বিমানবন্দরের সংখ্যা ছিল ৭৪ যা এখন বেড়ে হয়েছে ১৫০টি। একইভাবে, গত ৯ বছরে গরীবদের জন্য ৪ কোটিরও বেশি বাড়ি তৈরি করা হয়েছে, যা উল্লেখযোগ্য কর্মসংস্থানও সৃষ্টি করেছে। গ্রামীণ এলাকায় ৫ লক্ষ কমন সার্ভিস সেন্টারের মাধ্যমে কর্মসংস্থানের ব্যবস্থা করা হচ্ছে। ৩০ হাজারের বেশি পঞ্চায়েত ভবন তৈরি হয়েছে এবং ৯ কোটি বাড়িতে নলবাহিত জল পৌঁছে দেওয়া হয়েছে।
গত ৯ বছরে তরুণদের কর্মসংস্থানের ক্ষেত্রে উল্লেখযোগ্য পরিবর্তনের কথা উল্লেখ করে প্রধানমন্ত্রী বলেন, ২০১৪ সালের আগে দেশে যেখানে স্টার্ট-আপ-এর সংখ্যা ছিল ১০০, এখন তা ১ লক্ষ ছাড়িয়ে গিয়েছে এবং সেখানে ১০ লক্ষেরও বেশি তরুণের কর্মসংস্থান হয়েছে। বর্তমানে ৬০টি শহর থেকে বাড়িয়ে ৬০০টি শহরকে গ্যাস বন্টন ব্যবস্থার আওতায় আনা সম্ভব হয়েছে।
প্রধানমন্ত্রী জানান, গত ৯ বছরে ‘মুদ্রা’ যোজনায় ২৩ লক্ষ কোটির বেশি ঋণ প্রদান করা হয়েছে, যার ফলে দেশের নাগরিকরা নতুন ব্যবসা বা তাঁদের বর্তমান ব্যবসার সম্প্রসারণ ঘটিয়েছেন। প্রায় ৮-৯ কোটি নাগরিক ‘মুদ্রা’ যোজনার মাধ্যমে প্রথমবার ব্যবসা শুরু করেছেন। পিএলআই প্রকল্পে কেন্দ্রীয় সরকার ২ লক্ষ কোটি টাকা আর্থিক সহায়তা প্রদান করেছে বলে তিনি জানান।
প্রধানমন্ত্রী বলেন, ২০১৪ ও ২০২২ সালের মধ্যে প্রত্যেক বছর একটি করে নতুন আইআইটি এবং নতুন আইআইএম তৈরি হয়েছে। গত ৯ বছরে প্রতি সপ্তাহে গড়ে একটি বিশ্ববিদ্যালয় এবং দুটি করে কলেজ চালু হয়েছে। ২০১৪-র আগে দেশে বিশ্ববিদ্যালয়ের সংখ্যা ছিল ৭২০টি, যা এখন বেড়ে হয়েছে ১,১০০। ডাক্তারি শিক্ষায় অগ্রগতির কথা উল্লেখ করে শ্রী মোদী বলেন, গত সাত দশকে যেখানে দেশে মাত্র সাতটি এইমস তৈরি করা হয়েছিল, সেখানে গত ৯ বছরে ১৫টি নতুন এইমস তৈরি হয়েছে। দেশে মেডিকেল কলেজের সংখ্যা ৪০০ থেকে বেড়ে ৭০০ হয়েছে এবং এমবিবিএস ও এমডি পাঠক্রমে আসন সংখ্যা প্রায় ৮০ হাজার থেকে বেড়ে ১ লক্ষ ৭০ হাজার হয়েছে।
প্রধানমন্ত্রী জানান, গত ৯ বছরে প্রতিদিন একটি করে আইটিআই তৈরি করা হয়েছে। দেশের প্রয়োজনীয়তার দিকে লক্ষ্য রেখে ১৫ হাজারের বেশি আইটিআই-তে নতুন পাঠক্রম চালু করা হয়েছে। ‘প্রধানমন্ত্রী কৌশল বিকাশ প্রকল্প’-এর অধীনে ১.২৫ কোটির বেশি তরুণকে প্রশিক্ষণ দেওয়া হয়েছে।
আন্তর্জাতিক ক্ষেত্রে ভারতের শিল্প ও লগ্নির নজিরবিহীন সাফল্যের কথা জানিয়ে প্রধানমন্ত্রী ওয়ালমার্ট-এর সিইও-র সঙ্গে তাঁর সাম্প্রতিক বৈঠকের কথা উল্লেখ করেন এবং বলেন যে ভারত থেকে ৮০ হাজার কোটি টাকার পণ্য রপ্তানির ব্যাপারে ওয়ালমার্ট-এর সিইও আশা প্রকাশ করেছেন। সিসকো-র সিইও ভারত থেকে ৮ হাজার কোটি টাকার পণ্য রপ্তানির কথা জানিয়েছেন। অন্যদিকে, অ্যাপল-এর সিইও ভারতে তাঁর মোবাইল উৎপাদন সংস্থা তৈরির কথা জানিয়েছেন।
সবশেষে আগামী ২৫ বছরে দেশের উন্নয়নের মহাযজ্ঞে নবনিযুক্তদের ভূমিকা এবং অঙ্গীকারের কথা স্মরণ করিয়ে দেন প্রধানমন্ত্রী। আগামীদিনে তাঁদের কাছে যেসব সুযোগ-সুবিধা রয়েছে, তার সদ্ব্যবহারের জন্য নবনিযুক্তদের কাছে আর্জি জানান শ্রী মোদী।
(PG/MP/DM/